O‘zbekiston Ukrainaga 34 tonnadan ortiq gumanitar yordam yubordi

8-aprel kuni Ukrainaning Karpatorti viloyati harbiy ma’muriyatining Yevropa gumanitar xablarining biriga O‘zbekistondan 34 tonnadan ortiq gumanitar yordam yetib kelgan. Bu haqda Karpatorti viloyat rahbari Viktor Mikita ma’lum qildi.

Viloyat rahbarining so‘zlariga ko‘ra, O‘zbekistondan dori-darmon, individual dori qutilari, uzoq muddat saqlanadigan oziq-ovqat mahsulotlari, jami 400 ming donadan ortiq bo‘lgan 21 ta pozitsiyadagi mahsulot yetib kelgan.

“Yuk samolyotda yetib keldi, keyin esa Karpatortiga yetkazildi. Bu biz qisqa vaqt ichida harbiy holat sharoitida yo‘lga qo‘ygan logistika samaradorligini yana bir bor isbotlaydi. Gumanitar yordam zudlik bilan zarur nuqtalarga jo‘natiladi”, — deya ta’kidlagan viloyat rahbari.

“Gazeta.uz”ning yozishicha, Viktor Mikita O‘zbekiston hukumatiga ko‘rsatgan yordami va Ukrainaning O‘zbekistondagi favqulodda va muxtor elchisi Nikolay Doroshenkoga muvofiqlashtirish va samarali gumanitar yo‘lak uchun minnatdorchilik bildirgan. “Ishonchim komilki, bu aloqalar bizga yanada samarali hamkorlik qilish imkonini beradi”, — degan Karpatorti rahbari.
O‘zbekiston hukumati Ukrainaga gumanitar yordam yuborilishi haqida xabar bermagan. 9-mart kuni AQSH davlat kotibi Entoni Blinken “Ukraina va Afg‘oniston xalqiga ko‘rsatayotgan gumanitar yordami” uchun O‘zbekistonga minnatdorlik bildirgandi.
Eslatib o‘tamiz, 17-mart kuni O‘zbekiston tashqi ishlar vaziri Abdulaziz Komilov Ukraina atrofida bo‘layotgan mojaro yuzasidan O‘zbekistonning pozitsiyasini aytgandi. “O‘zbekiston Ukraina mustaqilligi, suvereniteti va hududiy yaxlitligini tan oladi. Biz Lugansk va Donetsk mustaqilligini tan olmaymiz”, — deya ta’kidlagan TIV rahbari.